Igen i år indtager Danmark førstepladsen dom det mindst korrupte land i verden. Førstepladsen må vi dog dele med New Zealand.

Helt i bund af listen ligger Afghanistan, Nordkorea og Somalia, mens man i midten finder Tyrkiet og Malaysia.

Det er Transparency International, som står bag korruptionsindekset, som advarer om at misbrug af magt, hemmelige aftaler og bestikkelse fortsat finder sted i mange dele af verden.

- De bedste lande viser tydeligt, hvordan gennemsigtighed understøtter ansvarlighed og kan bremse korruption. Alligevel oplever selv de bedste lande udfordringer, siger Huguette Labelle, der er formand for Transperancy International.

Og det er specielt korruption i den offentlige sektor, der er et af de helt store problemer. Især på områderne politiske partier, politi og retsvæsen halter nogle lande gevaldigt efter.

Og selv om Danmark ligger i toppen af listen, så mener den danske formand for Transperancy International, Knut Gotfredsen, at der er mulighed for forbedringer.

- Der er både muligheder og behov for forbedringer. Vi ligger for eksempel ikke godt på delområder som især privat partistøtte, offentlighedslov og whistleblowerbeskyttelse.